34. Tallinna rahvusvaheline festival Jazzkaar 2023 toimub 23.-30. aprillini tuues siia põnevaid esinejaid nii Euroopast kui ka Ameerikast ning tutvustades Eesti tähelepanuväärsemaid jazzmuusikuid. Esimesed väljakuulutatud artistid on 5-kordne Grammy nominent The Baylor Project ning 6-kordne Grammy nomiment, legendaarne kitarrist Mike Stern oma bändiga. Kiirematele on piiratud koguses piletid 50% soodsamad ja festivalipass erihinnaga!
#000001
“UNESCO muusikalinna festivalile kohaselt on Jazzkaare esimesed avalikustatud artistid jazzimaailma legendid ja hetke aktuaalseimad muusikud. Jazzkaarele jõuab kiire tähelennu teinud, hetkel Grammyle kandideeriv The Baylor Project ning kindlasti rõõmustab kuulajaid ka taaskohtumine legendkitarrist Mike Sterniga,” tutvustas kevadist festivali Anne Erm.
#000002
Ameerikast pärit The Baylor Project on viimaste aastatega tõusnud jazzimaailma eliiti, olles hetkel üks aktuaalsemaid jazzansambleid. Silmapaistvad live-esinemised on neile toonud rohkesti tunnustust, ansamblit saadab publikumenu kogu maailmas olenemata sellest, kas nad esinevad suurtel rahvusvahelistel festivalidel tuhandetele kontserdikülastajatele või hubases jazziklubis. Ansambli tuumiku moodustavad abikaasad — laulja Jean Baylor ja trummar Marcus Baylor, nende erakordne musikaalsus, detailipeen tehniline pagas ja stiilipuhas lavaline imago. The Baylor Project kandideerib 2023. aasta Grammyle parima jazzvokaali albumi kategoorias kauamängivaga “The Evening Live at Apparatus” ning lisaks pälvis Marcus trummarina parima improviseeritud jazz-soolo Grammy nominatsiooni.
#000003
Kitarrilegend Mike Stern jõuab oma tippmuusikutest ansambliga üle 22 aasta taas festivalile Jazzkaar, et tähistada enda 70 aasta juubelit. Kitarrivirtuoosi väljenduslaadis sulanduvad rokilik energia, haarav rütmika, fusioni mahedus ja latin-jazzi elurõõm – Stern on ületamatu meister sidumaks erinevaid muusikalisi keeli loomuliku meloodilisusega. Mike Stern on koostööd teinud väga paljude jazzitippudega, sh saanud tuntuks musitseerides koos Miles Davise ning Jaco Pastoriusega. Publiku palvel on ta taas Eestisse tulemas ning sel korral on tema bändis jazzimaailma staarid – kitarristist-lauljast-heliloojast abikaasa Leni Stern, Grammy nominent Dennis Chamber trummidel, hinnatud saksofonist Bob Franceschini ning Vietnami-Taani päritolu bassist Chris Minh Doky.
#000004